निर्देशक विशाल पांड्या ने विक्रम भट्ट कैंप से अपनी पहचान बनाई। ग्लैमर नगरी में विशाल उन डायरेक्टर्स में शामिल हैं जो अपनी फिल्मों में रिवेंज और सेक्स का ऐसा तड़का लगाते हैं जिससे बॉक्स ऑफिस पर फिल्म की लागत कवर हो जाती है। विशाल के निर्देशन में बनी हेट स्टोरी सीरीज की दोनों फिल्में बॉक्स ऑफिस पर औसत हिट रहीं। विशाल की यह फिल्म अगर नोटबंदी के बाद फैली जबर्दस्त मंदी के बीच अपनी लागत को वसूल करने में कामयाब रहती है तो इसकी इकलौती वजह बोल्ड किस सीन्स की बौछार, बिकनी शॉट्स, सना खान के बोल्ड अंदाज के साथ बेहद इंटीमेट सीन्स ही माने जाएंगे। कहानी: ग्लोबल टाइम्स नेटवर्क न्यूज चैनल पर अचानक एक दिन लाइव मर्डर का टेलिकास्ट शुरू हो जाता है। मुंबई पुलिस के काबिल एसीपी कबीर देशमुख (शरमन जोशी) को इस साइबर क्राइम से जुड़े केस की जांच सौंपी जाती है। कबीर अपनी जांच शुरू करता है तो शुरूआती जांच में इस न्यूज चैनल का सीईओ राहुल ओबरॉय (रजनीश दुग्गल) शक के दायरे में आता है। राहुल के टीवी चैनल की लीगल सलाहकार सिया उर्फ अंकिता शर्मा (सना खान) इस केस की कमान संभालती हैं। वहीं, मुंबई पुलिस की ओर से रणवीर (गुरमीत चौधरी) हैं। सिया और रणवीर एक दूसरे से प्यार करते हैं और जल्दी ही शादी की प्लानिंग कर रहे हैं, लेकिन इस केस में दोनों एक दूसरे के खिलाफ कमान संभालते हैं। अदालत में केस की सुनवाई जैसे-जैसे आगे बढ़ती है वैसे-वैसे चैनल हैक करने से जुड़े इस केस में हर बार नया टर्न आने लगता है। रेप की घटना के बाद एक के बाद एक हत्याओं का ऐसा सिलसिला शुरू होता है जो रुकने का नाम ही नहीं ले रहा। ऐक्टिंग: मुंबई पुलिस के एसीपी कबीर देशमुख के किरदार में शरमन जोशी ने अपने किरदार को सहज ढंग से निभाया है। शरमन की डायलॉग डिलीवरी वजनदार है। वहीं गुरमीत चौधरी और सना खान यूं तो फिल्म में वकील के किरदार में हैं, लेकिन स्क्रीन पर वकालत करने से कहीं ज्यादा बोल्ड सेक्सी सीन्स करते ही नजर आए। सना खान ने कैमरे के सामने अपनी बोल्ड ब्यूटी ऐसी जमकर परोसी कि सनी लियोनी भी इस दौड़ में पीछे छूट गई। टीवी चैनल के मालिक के रोल में रजनीश दुग्गल ने अपने किरदार को अच्छी तरह से निभाया। जरीन खान ने भी आइटम नंबर में अपनी खूबसूरती को पेश करने के अलावा कुछ नहीं किया। निर्देशन: इस बार विशाल पांड्या ने एक बेहद कमजोर ऐसी कहानी पर फिल्म बनाने का फैसला किया जिससे दर्शक कहीं रिलेट नहीं कर पाता। टीवी चैनल पर किसी लाइव मर्डर का टेलिकॉस्ट होना यकीनन एक ऐसा डिफरेंट टॉपिक है जिसपर कंपलीट होम वर्क और पॉवरफुल स्क्रिप्ट के साथा बेहतरीन फिल्म बनाई जा सकती थी, लेकिन वजह तुम हो के साथ ऐसा नहीं है। फिल्म में किरदारों की भरमार है, लेकिन विशाल इन्हें एक दूसरे के साथ सहीं ढंग से जोड़ नहीं पाए। सेक्स और मर्डर मिस्ट्री पर बनी इस फिल्म में डायरेक्टर ने हैकिंग का एंगल भी जोड़ा है जो बेहद कमजोर ढंग से पेश किया गया। वहीं, विशाल ने सना खान और गुरमीत चौधरी की जोड़ी को जबर्दस्त बोल्ड अंदाज में पेश किया और इनके हॉट सीन्स को बेहद खूबसूरती के साथ अच्छी लोकेशन पर शूट करने में जरूर मेहनत की। संगीत: म्यूजिक कंपनी ने अपनी म्यूजिक लाइब्रेरी में से एक से बढ़कर हिट गानों को इस फिल्म में रिमिक्स करके अच्छे कॉस्ट्यूम, सेट्स और लोकेशन पर पेश किया। बरसों पहले रिलीज हुई धर्मेद्र-राखी स्टारर फिल्म ब्लैकमेल का सुपर हिट गाना पल-पल दिल के पास तुम रहती हो के अलावा माही वे मुहब्बता, ऐसे ना मुझे तुम देखो और टाइटल ट्रैक वजह तुम हो पहले से कई म्यूजिक चार्ट में टॉप फाइव की लिस्ट में शामिल है। क्यों देखें: फिल्म में महासेक्सी सीन्स की भरमार है। सना खान ने अपनी ब्यूटी को ऐसे बोल्ड अंदाज में परोसा है कि हेट स्टोरी फेम जरीन खान और सनी लियोन भी पीछे रह गई। अगर ऐसी मसाला फिल्म में कहानी या नयापन तलाश करेंगे तो खुद को ठगा पाएंगे। 